**Ministru kabineta noteikumu projekta “Noteikumi par oficiālās statistikas veidlapu paraugiem izglītības jomā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Noteikumi par oficiālās statistikas veidlapu paraugiem izglītības jomā” (turpmāk – noteikumu projekts) mērķis ir aktualizēt oficiālās statistikas veidlapas, pielāgojot tās aktuālajai situācijai izglītības jomā un statistiskās informācijas lietotāju vajadzībām, kā arī samazināt sniedzamās informācijas apjomu un respondentu noslodzi.Noteikumi stāsies spēkā nākamajā dienā pēc to izsludināšanas. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts pēc Izglītības un zinātnes ministrijas iniciatīvas, aktualizējot statistikas veidlapu paraugus atbilstoši Diasporas likumam, Ministru kabineta 2016. gada 5. jūlija noteikumiem Nr. 445 “Pedagogu darba samaksas noteikumi”, Ministru kabineta 2015. gada 13. oktobra noteikumiem Nr. 591 “Kārtība, kādā izglītojamie tiek uzņemti vispārējās izglītības programmās, speciālajās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”, kā arī pielāgojoties statistiskās informācijas lietotāju vajadzībām un ņemot vērā respondentu ierosinājumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Statistikas likuma 11.pants paredz, ka Ministru kabinets apstiprina statistikas iestāžu izstrādāto oficiālo statistikas veidlapu paraugus un nosaka veidlapu iesniegšanas un aizpildīšanas kārtību.Izglītības un zinātnes ministrija ir atbildīga par oficiālās statistikas veidlapu izglītības jomā uzturēšanu, apkopošanu, apstrādi un iegūto datu analīzi. Ministru kabineta 2017. gada 22. augusta noteikumi Nr. 486 “Noteikumi par oficiālās statistikas veidlapu paraugiem izglītības jomā” (turpmāk – noteikumi Nr. 486) nosaka izglītības valsts statistikas veidlapu paraugus, kurus sagatavo un iesniedz izglītības iestādes, kuras īsteno vispārējās izglītības programmas, interešu izglītības programmas un sporta profesionālās ievirzes izglītības programmas, lai nodrošinātu nepieciešamo informāciju saskaņā ar Oficiālās statistikas programmu, kā arī statistiskās informācijas iegūšanu, kuras gatavošana izriet no starptautisko institūciju regulāriem pieprasījumiem un iekšzemes lietotāju prasībām.Noteikumu projekts izstrādāts, lai aktualizētu oficiālās statistikas veidlapas, pielāgojot tās aktuālajai situācijai izglītības jomā un statistiskās informācijas lietotāju vajadzībām, kā arī izvērtējot sniedzamās informācijas apjomu, samazinot respondentu noslodzi. Noteikumu projektā ietvertais regulējums pamatā atbilst noteikumos Nr. 486 ietvertajam regulējumam, taču, ievērojot to, ka grozījumi veicami noteikumu Nr. 486 tekstā un visos to pielikumos, izstrādāts jauns noteikumu projekts.Ar noteikumu projekta 2. pielikumu tajā ietverti papildus rādītāji – pedagogu palīgi un aukles, lai iegūtu pilnīgāku informāciju par pirmsskolas izglītības iestāžu darbinieku amatiem un tajos esošo personu skaitu.Ar noteikumu projekta 2. pielikumu noteikumu Nr. 486 2. pielikumā esošais rādītājs precizēts no “grupās, kurās ir trīsgadīgi un vecāki bērni” uz “grupās, kurās ir trīsgadīgi vai vecāki bērni”, mazinot iespējamību izglītības iestādēm kļūdaini interpretēt norādāmā rādītāja saturu.2019. gada 7. maijā ir stājies spēkā Ministru kabineta rīkojums Nr. 210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai”. Valdības rīcības plāna 165. 4. pasākums paredz nodrošināt pastāvīgu un sistēmisku atbalstu latviskajai izglītībai diasporā, remigrācijas veicināšanai un latviešu valodas un kultūras apguvei ārvalstu augstskolās. Lai nodrošinātu nepieciešamo statistisko informāciju atbilstošajos normatīvajos aktos (t. sk. Diasporas likums un Ministru kabineta 2015. gada 13. oktobra noteikumi Nr. 591 “Kārtība, kādā izglītojamie tiek uzņemti vispārējās izglītības programmās, speciālajās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”) minēto mērķu sasniegšanai, noteikumu projekta 1. un 2. pielikumā ir ietverts rādītājs par remigrējušo izglītojamo skaitu.Noteikumu projekta 1., 2., 3. un 4. pielikumā ir salāgoti darba slodžu intervāli, precizējot pilnas slodzes attēlojumu saskaņā ar Ministru kabineta 2016. gada 5. jūlija noteikumiem Nr. 445 “Pedagogu darba samaksas noteikumi”.Veidlapu optimizācijas nolūkos ar mērķi samazināt respondentu noslodzi ir izņemti rādītāji, kas ir zaudējuši savu aktualitāti, piemēram, izglītojamo skaits, kuri mācās 2. maiņā, datortehnikas skaita sadalījums pa datorklasēm, interneta lietošanas rādītāji un datortehnikas ražošanas gads.Ir pārtraukts apkopot informāciju par rādītājiem, kuru gala apstrādājamība nav korekti iespējama nepilnīgas saņemtās informācijas dēļ, piemēram, izglītojamo skaita sadalījums pēc tautības un bērnu skaits, kuru vecāki devušies uz ārzemēm, jo izglītības iestādēm nav pamata šādu informāciju pieprasīt un uzglabāt.Ņemot vērā respondentu ierosinājumus, ir papildināts noteikumu projekta 3. pielikumā esošais interešu izglītības programmu klasifikators.Lai iegūtu pēc iespējas salīdzināmāku informāciju, veikta noteikumu projekta pielikumu tabulu salāgošana, piemēram, saistībā ar pedagogu skaita sadalījumu pēc izglītības.2018. gada 22. martā tika pieņemts likums “Grozījumi Izglītības likumā”, saskaņā ar kuru no 2019. gada 1. septembra pakāpeniski pamatizglītības posmā tiks piemērota konkrēta valsts valodas lietojuma proporcija mazākumtautību izglītības programmu īstenošanā, kā arī tiks izslēgta mazākumtautību izglītības programmu īstenošana vidējās izglītības pakāpē (skatīt Izglītības likuma pārejas noteikumu 66. punktu). Ievērojot to, ka uz atsevišķām klasēm vēl vairākus gadus attieksies noteikumu projektā paredzētais, kas saistīts ar mazākumtautību izglītības programmu īstenošanu, attiecīgais regulējums ir iekļauts noteikumu projektā, taču vienlaikus jāņem vērā Izglītības likumā noteiktais par pārejas periodu, kurā attiecīgajās klasēs var tikt īstenotas mazākumtautību izglītības programmas. Saskaņā ar Izglītības likuma pārejas noteikumu 66. punktu no 2020. gada 1. septembra izglītības programmas vidējās izglītības pakāpē tiks īstenotas latviešu valodā 10. un 11. klasē, savukārt no 2021. gada 1. septembra – arī 12. klasē. Lai pēc iespējas salāgotu noteikumu projekta regulējumu ar Izglītības likuma regulējumu, noteikumu projekta 1. pielikumā ietvertās veidlapas (VS-1) 10. tabulā atsevišķās ailēs izdalīta 10., 11. un 12. klase – tādējādi, stājoties spēkā attiecīgajam regulējumam, kas paredz, ka pakāpeniski vidējās izglītības pakāpē vairs netiks īstenotas mazākumtautību izglītības programmas, Valsts izglītības informācijas sistēmā pieejamajos pārskatos tiks paredzēts, ka no 2020./2021. m. g. vairs nebūs iespējams aizpildīt minētās veidlapas 10. tabulas 1011. rindu attiecībā uz 10. un 11. klasi, savukārt no 2021./2022. m. g. – attiecībā uz visām klasēm vidējās izglītības pakāpē. Šādas izmaiņas paredzētas iekļaut arī attiecībā uz minētās veidlapas 11. tabulu. Kaut arī, ievērojot Izglītības likumā noteikto, 1011. rindas un 11. tabulas aizpildīšana attiecībā uz 10.-12. klasēm pakāpeniski pēc būtības nebūs iespējama, jo šajās izglītības programmās nebūs attiecīgo izglītojamo, minētās izmaiņas Valsts izglītības informācijas sistēmā pieejamajos pārskatos varētu atvieglot veidlapu aizpildīšanu. Nepieciešamības gadījumā gatavojot grozījumus šajos Ministru kabineta noteikumos, attiecīgais regulējums uz minētajām klasēm vairs netiks attiecināts. Līdztekus Vispārējās izglītības likuma pārejas noteikumu 33. punkts paredz, ka no likuma regulējums par vakara (maiņu) vidusskolām tiks izslēgts 2020. gada 1. septembrī. Līdz ar to, noteikumu projektā ietvertais regulējums, kas attiecināms konkrēti uz vakara (maiņu) vidusskolām, būs piemērojams līdz minētajam termiņam. Vakara (maiņu) vidusskola kā izglītības iestāžu tips ir pieminēts noteikumu projekta 1. pielikumā ietvertās veidlapas (VS-1) aizpildīšanas norādījumos. Šajos norādījumos vakara (maiņa) vidusskola ir minēta kā izņēmuma gadījums, kad tajā tiek īstenota izglītības programma klātienes izglītības ieguves formā – par attiecīgajām klasēm aizpildāma atsevišķa veidlapa. Ņemot vērā to, ka no 2020. gada 1. septembra vakara (maiņu) vidusskolas vairs nepastāvēs, arī attiecīgais norādījums kā izņēmuma gadījums pēc būtības nebūs izpildāms, taču tas neietekmēs citu norādījumu izpildi un veidlapas aizpildīšanu. Nepieciešamības gadījumā gatavojot grozījumus šajos Ministru kabineta noteikumos, attiecīgie norādījumi tiks atbilstoši precizēti.Ar noteikumu projektu paredzēts atzīt par spēku zaudējušiem noteikumus Nr. 486. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija, konsultējoties ar Centrālo statistikas pārvaldi, Valsts izglītības satura centru, bērnu un jauniešu interešu izglītības iestādēm. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītības iestādes, kuras īsteno vispārējās izglītības programmas, interešu izglītības programmas (izņemot augstākās izglītības iestādes) un profesionālās ievirzes izglītības programmas sportā, šo izglītības iestāžu administrācija un dibinātāji. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Administratīvā sloga aprēķinam tiek izmantota vienas stundas darbaspēka izmaksas, kas ir 7,53 EUR apmērā darbības veidā – izglītība (NACE 2red, P), par 2018. gada 4. ceturksni.Zemāk uzrādītas aptuvenās administratīvās izmaksas, kas rodas respondentiem, aizpildot un iesniedzot statistikas veidlapas Izglītības un zinātnes ministrijā:1. Noteikumu projekta 1. pielikums – 7,53 Eur x 2 (patērētais h skaits) x 1 (veidlapas iesniegšanas reižu skaits gadā) x 995 (iesniedzamo veidlapu skaits) = 14984,70 Eur;
2. Noteikumu projekta 2. pielikums – 7,53 Eur x 1.5 (patērētais h skaits) x 1 (veidlapas iesniegšanas reižu skaits gadā) x 650 (iesniedzamo veidlapu skaits) = 7341,75 Eur;
3. Noteikumu projekta 3. pielikums – 7,53 Eur x 1 (patērētais h skaits) x 1 (veidlapas iesniegšanas reižu skaits gadā) x 890 (iesniedzamo veidlapu skaits) = 6701,70 Eur;
4. Noteikumu projekta 4. pielikums – 7,53 Eur x 1 (patērētais h skaits) x 1 (veidlapas iesniegšanas reižu skaits gadā) x 75 (iesniedzamo veidlapu skaits) = 564,75 Eur.
 |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Konsultācijas ar Centrālo statistikas pārvaldi, Valsts izglītības satura centru, bērnu un jauniešu interešu izglītības iestādēm.Par jaunajiem Ministru kabineta noteikumiem tiks informētas republikas pilsētu un novadu izglītības pārvaldes, izglītības iestādes. |
| 2. | Sabiedrības līdzdalība projekta izstrādē | Notika elektroniskas konsultācijas ar Centrālo statistikas pārvaldi, Valsts izglītības satura centru, bērnu un jauniešu interešu izglītības iestādēm par nepieciešamo informāciju statistikas veidlapās, to grozīšanu, rādītāju saskaņošana.Noteikumu projekts publicēts Izglītības un zinātnes ministrijas mājas lapā 2019. gada 19. augustā. |
| 3. | Sabiedrības līdzdalības rezultāti | Ņemti vērā konsultāciju laikā izteiktie ierosinājumi par konkrētu tabulu papildinājumiem ar nepieciešamiem rādītājiem un to nosaukumiem, piemēram, paplašināts noteikumu projekta 3. pielikumā ietvertais interešu izglītības programmu klasifikators salīdzinājumā ar noteikumu Nr. 486 3. pielikumā ietverto.Šīs sadaļas 1. punktā minētie sabiedrības pārstāvji kopumā atbalsta noteikumu projekta tālāku virzību. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izglītības un zinātnes ministrija;Izglītības iestādes, kuras īsteno vispārējās izglītības programmas, interešu izglītības programmas (izņemot augstākās izglītības iestādes) un profesionālās ievirzes izglītības programmas sportā, to dibinātāji. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts tiešā veidā neparedz pārvaldes funkciju un uzdevumu grozīšanu, institucionālās struktūras maiņu, jaunu institūciju izveidošanu un esošo institūciju likvidāciju vai reorganizāciju. |
| 3. | Cita informācija | Nav. |

Iesniedzējs:

Izglītības un zinātnes ministre I. Šuplinska

Vizē:

Valsts sekretāre L. Lejiņa

Grava 67047972

ieva.grava@izm.gov.lv;

Ervalde 65804933

ieva.ervalde@izm.gov.lv